## La Generalitat intensifica la col·laboració amb entitats locals i diputacions amb la creació del Comité de Cooperació Autonòmica i Local

*** El Consell aprova els convenis que permeten culminar les rondes de circumval·lació d’Elx i Castelló de la Plana
* La Generalitat impulsa la construcció de 720 vivendes de protecció pública energèticament eficients en règim de lloguer assequible en huit municipis
* L’executiu autoritza pagaments per obligacions fora de contracte contretes per l’anterior Govern per import de 141 milions d’euros en sanitat i de 5,2 milions d’euros en servicis socials**

El Consell ha aprovat el decret pel qual es crea i regula el Comité de Cooperació Autonòmica i Local de la Comunitat Valenciana, un òrgan multilateral que permetrà intensificar la col·laboració amb les corporacions municipals i les diputacions, tal com ha destacat la portaveu i consellera d’Hisenda, Ruth Merino.

La consellera ha comparegut en roda de premsa, acompanyada de la consellera de Medi Ambient, Aigua, Infraestructures i Territori, Salomé Pradas, per a donar compte dels assumptes del Ple del Consell, celebrat a Elx.

Ruth Merino ha explicat que la creació d’este comité, que es produïx a instàncies de Presidència, respon a la vocació municipalista i a la voluntat de diàleg continu del Consell i “obri un espai de treball i de posada en comú d’aspectes rellevants per al municipalisme i per a les diferents administracions locals”.

Com ha detallat, este comité busca ser un fòrum permanent de treball i de diàleg entorn de qüestions com les necessitats d’inversions de la Generalitat en els municipis o assumptes com la seguretat, l’urbanisme, la mobilitat, el finançament local i autonòmic i la millora de la coordinació entre les diferents administracions públiques.

Es tracta, en definitiva, “d’establir en el marc de cooperació i de col·laboració permanent amb tots els municipis i províncies, que avance en les competències i en la millora dels servicis públics que es presten als ciutadans de la nostra comunitat”, ha dit.

**Circumval·lacions d’Elx i Castelló de la Plana**

El Consell ha aprovat, a més, els convenis per a l’execució de les obres de finalització de la Ronda Sud d’Elx i de la Ronda Oest de Castelló de la Plana, dos infraestructures que permetran culminar les circumval·lacions de les dos ciutats i que permeten satisfer “reivindicacions històriques” d’estos dos municipis, segons ha subratllat Salomé Pradas.

Les obres per a ultimar la Ronda Oest de Castelló de la Plana tindran un pressupost de 46.486.349 euros, dels quals 37.320.000 euros els aportarà la Generalitat i 9.166.349 euros seran sufragats per l’Ajuntament.

Per la seua part, el conveni amb l’Ajuntament d’Elx, que ha sigut firmat este mateix dilluns amb la presència del president, Carlos Mazón, suposarà una inversió de 43.675.000 euros, dels quals 35.875.000 euros seran aportats per Generalitat i 7.800.000, per la corporació local il·licitana.

**Promoció de vivendes en règim de lloguer accessible**

D’altra banda, la Vicepresidència Segona i Conselleria de Serveis Socials, Igualtat i Habitatge ha donat compte al Consell de l’acord d’alienació en règim de dret de superfície de 13 parcel·les propietat de l’entitat per a la construcció en huit municipis d’aproximadament 720 vivendes de protecció pública energèticament eficients en règim de lloguer assequible.

Esta actuació es desenvoluparà en el marc del Pla de recuperació, transformació i resiliència 2021-2026, finançat per la Unió Europea amb els fons Next Generation EU, en els municipis de Sagunt, València, el Puig de Santa Maria, Benifaió, Benidorm, Xàbia, la Vila Joiosa i Castelló de la Plana.

**Obligacions fora de contracte de l’anterior Govern**

Així mateix, el Consell ha autoritzat pagaments en servicis socials per obligacions sense cobertura contractual de l’anterior Govern que ascendixen a 5,2 milions d’euros i que eleven fins als 47 milions els aprovats en esta matèria.

Igualment, el Consell ha procedit a aprovar pagaments pendents de l’anterior executiu per diferents servicis i subministraments prestats als diferents departaments de salut i centres de gestió adscrits a la Conselleria de Sanitat per import de 141,1 milions d’euros, que, sumats als aprovats en les passades setmanes, eleven fins als 687,7 milions d’euros les quantitats satisfetes en este àmbit.

Ruth Merino ha indicat que es tracta d’obligacions econòmiques generades, en la majoria dels casos, durant els exercicis 2019, 2020, 2021, 2022 i 2023.

Fecha: 20/05/2024